Ła Via de l'Anbra ła ze stà na antiga via mercantesca pa'l trasferimento de l'anbra da łe zone costiere de'l Mar de'l Nord e de'l Mar Bàltego a'l Mar Mediteraneo. Łe vie de comersio preistòreghe tra l'Europa setentrionałe e meridionałe łe ze stàe definìe da'l comersio de l'anbra. Cofà inportante merce, serte volte nomenà "l'oro de'l nord', l'anbra ła ze stà trasportà da'l Mar de'l Nord e da'l Mar Bàltego via tera traerso i fiumi Vìstoła e Dniepr verso ła Venetia, ła Greghia, el Mar Nero, ła Siria e l'Ezito par un parìodo de mejare de ani. El pì antigo tràfego de anbra el ze scominsià da ła Sisiłia. El comersio sisiłian el zera dereto verso de ła Greghia, Nord Àfrica e Iberia. L'anbra sisiłiana ła ze stà descoerta anca a Mycenae da l'archeòłogo Heinrich Schliemann, e ła ze stà catà in siti de'l sud de ła Spanja e de'l Portogało. Ła só distribusion ła ze somejante a cheła de l'avorio, donca A ze posìbiłe che l'anbra da ła Sisiłia ła ze zonta in Penìzoła Ibèrega traerso i contati co l'Àfrica de'l Nord. Dapsò de un declin de'l consumo e de'l tràfego de l'anbra a'l prinsipio de l'età de'l bronzo, torno a'l 2000 v.C., l'influensa de l'anbra bàltega ła ga gradualmente ciapà el posto de l'anbra sisiłiana so tuta ła penìzoła ibàrega a scominsiar da'l 1000 v.C. Łe nove evidense łe vien da varie siti archeołòzeghi e zeołòzeghi de ła Penìzoła Ibèrega. Da almanco el 16o sècoło v.C., l'anbra ła se ga moestà da l'Europa de'l Nord fin a l'àrea de'l Mar Mediteraneo. L'ornamento de'l seno de'l Faraon ezisian Tutankhamen el contien grose anbre bàlteghe. Schliemann el ga catà perle de anbra bàltega a Mycenae, cofà demostrà investigasion spetroscòpeghe. Ła cuantità de anbra so ła Tonba Reałe de Qatna, Siria, ła ze sensa paragoni fra i siti de'l segondo miłenio v.C. inte'l Łevante e l'Antigo Visin Oriente. L'anbra ła partiva da'l Mar de'l Nord fin a'l Tenpio de Apoło a Delfi cofà oferta. Da'l Mar Nero, el tràfego el podeva seitar fin in Àzia drio ła Via de ła Seda, n'altra rota antiga. A i tenpi de i Romani, na rota prinsipałe ła coreva verso sud da ła Costa Bàltega , l'intiera łonghesa nord-sud de ła moderna Połonia , drio ła tera de i Boii fin in cao de'l Mar Adriàtego . Altre merse łe zera esportàe da i Romani insenbre co l'anbra, cofà pełe e pełisa, miełe e sera, in canbio de vero roman, oton, oro, e metałi mìa ferozi cofà rame e stanjo inportài so ła Rejon Bàltega. Domente che 'sta strada ła jera na rota comersiałe łucradiva che ła coneteva el Mar Bàltego a'l Mar Mediteraneo, łe fortifegasion miłitare romane łe ze stàe costruìe drio ła via par protèzar i mercanti da łe incursion zermàneghe. Łe vece sità prusiane de Kaup e Truso so'l Bàltego łe zera el ponto de partensa de ła rota verso el sud. In Scandinavia ła strada de l'anbra probabilmente ła ga dà orìzene a ła fiorente cultura de l'Era de'l Bronzo Nòrdega, portando influense da'l Mar Mediteraneo fin a i pì setentrionałi paezi d'Europa. Ła Oblast de Kaliningrad ła ze sta ocazionalmente ciamà tra i rusi Янтарный край, A sarìa dir "ła rejon de l'anbra" . Ła vecia strada costiera de l'anbra ła va drio l'autostrada E67 da Reiu in Häädemeeste de Pärnumaa Sud, dove che ła sèita cofà strada locałe 331 tra i vighi Rannametsa e Ikla.